Den danske fanebærer, Joachim B. Olsen, røg ud af OL, nærmest inden han var kommet i gang. Den danske kuglestøder var et godt stykke fra at nå finalen, da kvalifikationen blev afviklet tidlig formiddag kinesisk tid. I første runde sendte danskeren kuglen 19,62 meter ud på det olympiske græs. Det var en tangering af hans årsbedste resultat, men det nyttede ikke så meget, da Joachim B. Olsen på grund af sine mange skader mødte op med dårligste årsbedste af de 22 kuglestødere i hans gruppe. Hans næste stød var længere, men de 19,69 meter rakte heller ikke til noget. Alle over 20,40 meter kvalificerede sig automatisk, men da der skulle findes mindst 12 finaledeltagere var et stød lige over 20 meter nok, men 19,74 meter blev det kun til i tredje, og så var det slut for danskeren, der for fire år siden vandt bronze i Athen. /ritzau/

Referat:
Joachim B. Olsen røg ud allerede i kvalifikationen i
kuglestød, hvor han med et bedste stød på 19,74 meter var et godt stykke fra finalen.